Padblokkade-skietery: Bestuurder was glo staatsamptenaarFoto: Netcare 911 Die man wat Vrydagoggend by ŉ padblokkade in Hatfield, Pretoria doodgeskiet is, was na bewering ŉ werknemer van die departement van telekommunikasie en posdienste. Maroela Media verneem die man het as ŉ administrasieklerk by die departement gewerk. Hy was glo vroeër die oggend by sy kantoor en het weer gery om iemand te gaan aflaai. Op pad terug kantoor toe is hy op die hoek van Park en Grosvenorstrate doodgeskiet. Die polisie het vroeër in ŉ verklaring gesê die man was die bestuurder van ŉ meter-taxi en Maroela Media het so berig. Volgens die verklaring het die man glo probeer om ŉ beampte van die Tshwane Metropolisie (TMPD) om te ry, toe die beampte hom by die padblokkade wou laat stilhou. Die polisie het in die verklaring gesê die beampte het na bewering die bestuurder in sy motor doodgeskiet en is daarna in hegtenis geneem. Teen laat Vrydagmiddag het die polisie egter hierdie verklaring van hul webtuiste en amptelike sosialemediaplatforms verwyder. Maroela Media kon ook nie daarin slaag om die woordvoerder van die onafhanklike polisie-ondersoekdirektoraat (Opod), wat die voorval ondersoek, telefonies in die hande te kry nie. Foto: Netcare 911 Intussen het die TMPD in ŉ verklaring die voorval bevestig. Die metropolisie het gesê die presiese besonderhede van die voorval is nog nie duidelik nie. “Die polisie hanteer hierdie saak en hul ondersoek het reeds begin. Die TMPD kan egter bevestig een van sy beamptes is in hegtenis geneem en word by ŉ plaaslike polisiestasie aangehou,” het die metropolisie gesê. Die TMPD het gesê ŉ interne ondersoek na die voorval is ook van stapel gestuur. “Ons doen ŉ beroep op lede van die publiek, wat die voorval sien gebeur het, om die SAPD of die TMPD op 012 358 7095/6 te kontak.” Die naam van die oorledene is nog nie amptelik bekendgemaak nie.